31985R0631
L 072/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 631/85 НА КОМИСИЯТА
от 12 март 1985 година
за трето изменение на Регламент (ЕИО) № 32/82 относно определяне на условията за предоставяне на специални възстановявания при износ в сектора на говеждото и телешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Акта за присъединяване на Гърция, и по-специално член 18, параграф 6 от него,
като има предвид, че Регламент (ЕИО) № 32/82 на Комисията (2), последно изменен с Регламент (ЕИО) № 2304/82 (3), определя условията за предоставяне на специални възстановявания при износ в сектора на говеждото и телешкото месо; като има предвид, че за да се гарантира, че няма да се извърши никаква подмяна, се предвижда въпросните продукти да не могат да бъдат подлагани на манипулациите, посочени в член 4, параграф 5, точки 2, 3 и 4 от Регламент (ЕИО) № 798/80 на Комисията от 31 март 1980 г. за установяване на общи правила за предварителното изплащане на възстановяванията при износ и на позитивните парични компенсаторни суми по отношение на селскостопанските продукти (4), последно изменен с Регламент (ЕИО) № 1663/81 (5);
като има предвид, че по причини, свързани с търговската практика, въпреки това е необходимо да се приеме за допустима опаковката на въпросните продукти, при положение че идентификацията на всеки от продуктите остава видима от външната страна на опаковката, с цел изключване на всяка евентуална подмяна;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Към член 2, параграф 2, втора алинея от Регламент (ЕИО) № 32/82 се прибавя следното изречение:
„Въпреки това компетентните органи могат да разрешат опаковането на продуктите, при положение че посочената в член 3, параграф 2 идентификация на всеки от продуктите, остава постоянно видима.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 март 1985 година.